2. ปัจจัยความเสี่ยง

2.1 ความเสี่ยงในการประกอบธุรกิจ

  2.1.1 ความเสี่ยงจากการพึ่งพิงลูกค้ารายใหญ่

บริษัทประกอบธุรกิจหลักเป็นผู้ผลิตและจัดจำหน่ายน้ำมันไบโอดีเซล (B100) น้ำมันดีเซลหมุนเร็ว
โดยน้ำมันดีเซลหมุนเร็วได้จากการผสมน้ำมันดีเซล (B0) กับน้ำมันไบโอดีเซล (B100)
เพื่อที่จะนำไปใช้เป็นน้ำมันเชื้อเพลิง นอกจากนี้ยังเป็นผู้ผลิตและจำหน่ายกลีเซอรีนบริสุทธิ์
รวมถึงวัตถุดิบและผลิตภัณฑ์พลอยได้
โดยบริษัทมีการพึ่งพาลูกค้ารายใหญ่ในการจำหน่ายน้ำมันไบโอดีเซลจำนวนน้อยราย คิดเป็นจำนวน 8
– 10 ราย สำหรับลูกค้าที่เกิดขึ้นในปี 2554 - 2555
โดยส่วนใหญ่เป็นการขายไบโอดีเซลให้แก่ลูกค้าตามสัญญา (Sales Agreement) อย่างไรก็ตาม
ยอดขายแต่ละรายคิดเป็นสัดส่วนไม่เกินร้อยละ 30 ของยอดรายได้รวม
เนื่องจากเป็นการขายสินค้าให้กับบริษัทผู้ค้าน้ำมันรายใหญ่ของประเทศไทย
ซึ่งจะเป็นผลดีต่อบริษัทเนื่องจากบริษัทผู้ค้าน้ำมันรายใหญ่ดังกล่าวมีความน่าเชื่อถือทางการเงิน
อย่างไรก็ตาม
สัดส่วนการซื้อขายดังกล่าวอาจปรับลดลงได้ตามความต้องการในการซื้อขายสินค้าในแต่ละช่วง
นอกจากนี้ บริษัทยังเชื่อมั่นว่า โอกาสสูญเสียลูกค้ารายใหญ่มีน้อยมาก
เนื่องจากปัจจุบันบริษัทมีการจัดทำสัญญาซื้อขายกับลูกค้ารายใหญ่ (Sales Agreement)
โดยมีอายุสัญญาครั้งละ 3 - 6 เดือน และสูงสุดไม่เกิน 1 ปี
โดยมีการให้ส่วนลดจากราคาไบโอดีเซลที่ประกาศโดยหน่วยงานของภาครัฐ
และเมื่อสัญญาการซื้อขายที่มีกับลูกค้าใกล้ถึงวันหมดอายุ บริษัทจะมีการเสนอขาย ไบโอดีเซล (Bid)
โดยการให้ส่วนลดจากราคาไบโอดีเซลที่ประกาศโดยหน่วยงานของภาครัฐแก่ลูกค้ารายใหญ่ในอายุสัญญาถัดไป
ในลักษณะการเสนอขายแบบต่อเนื่องตามแต่ละอายุสัญญา
ประกอบกับรัฐบาลได้กำหนดให้ผู้ค้าน้ำมันเชื้อเพลิงรายใหญ่ตามมาตรา 7 (ผู้ค้าน้ำมันตามมาตรา 7
หมายถึง ผู้ค้าน้ำมันที่มีปริมาณการค้าน้ำมันเชื้อเพลิงแต่ละชนิดหรือรวมกันทุกชนิดปีละตั้งแต่ 100,000
เมตริกตัน หรือประมาณ 120 ล้านลิตรขึ้นไป) ต้องใช้ไบโอดีเซล (B100)
เป็นส่วนผสมในการจำหน่ายน้ำมันดีเซลหมุนเร็ว ดังนั้นความต้องการน้ำมันไบโอดีเซล (B100)
จึงเพิ่มขึ้นสูงขึ้นตามอัตราการเพิ่มขึ้นของรถยนต์ที่ใช้น้ำมันไบโอดีเซล ในขณะที่บริษัทผู้ผลิตต่าง ๆ
ยังมีกำลังการผลิตไม่เพียงพอที่จะตอบสนองอุปสงค์ที่เพิ่มสูงขึ้นได้ ดังนั้น
หากคู่ค้าที่มีอยู่ของบริษัทไม่สั่งซื้อน้ำมันไบโอดีเซล (B100)
ทางบริษัทยังสามารถหาช่องทางการจำหน่ายน้ำมันไบโอดีเซล (B100)
ให้กับบริษัทผู้ค้าน้ำมันทั้งรายใหญ่และรายย่อยรายอื่น ๆ ได้

สำหรับการจำหน่ายน้ำมันดีเซลหมุนเร็ว บริษัทมีลูกค้าจำนวน 3 – 6 รายในช่วงปี 2554 - 2555
โดยที่บริษัทมีการพึ่งพิงลูกค้ารายใหญ่รายหนึ่งในการจำหน่ายน้ำมันดีเซลหมุนเร็ว แต่ไม่เกินร้อยละ
30 ของยอดรายได้รวม

2.1.2 ความเสี่ยงจากความผันผวนของราคาไบโอดีเซล

จากความต้องการใช้น้ำมันที่มีแนวโน้มสูงขึ้นทั่วโลก
พลังงานทดแทนจึงเป็นพลังงานที่ได้รับความสนใจมากขึ้นในช่วงสถานการณ์ที่ราคาน้ำมันแพง
โดยน้ำมันไบโอดีเซลเป็นหนึ่งในพลังงานทดแทนที่รัฐบาลให้การสนับสนุน
แต่ในสถานการณ์ที่ราคาน้ำมันดิบมีแนวโน้มเพิ่มสูงขึ้น
ก็จะส่งผลให้ความต้องการใช้น้ำมันปาล์มเพื่อผลิตไบโอดีเซลมีแนวโน้มสูงขึ้น
ซึ่งจะเป็นผลทำให้ต้นทุนที่แท้จริงของการผลิตน้ำมันไบโอดีเซลเพิ่มสูงขึ้นและมีแนวโน้มปรับตัวสูงขึ้นในทิศทางเดียวกับราคาน้ำมันดิบในตลาดโลกด้วย
จนอาจกล่าวได้ว่าหากเชื้อเพลิงฟอสซิลที่ผลิตจากน้ำมันดิบมีราคาสูง
ความต้องการน้ำมันปาล์มเพื่อใช้ผลิตไบโอดีเซลเป็นพลังงานทดแทนก็จะมีเพิ่มสูงขึ้น
ซึ่งจะส่งผลทำให้ราคาของน้ำมันปาล์มดิบปรับตัวสูงขึ้น
ส่งผลต่อต้นทุนวัตถุดิบของการผลิตน้ำมันไบโอดีเซลที่เพิ่มขึ้น อันส่งผลกระทบต่อราคาน้ำมัน
ไบโอดีเซลที่กำหนดราคาโดยคณะกรรมการบริหารนโยบายพลังงาน (กบง.)

สำหรับภาพรวมของไบโอดีเซลในช่วง 3 ปีที่ผ่านมา
การแข่งขันในอุตสาหกรรมไบโอดีเซลมีแนวโน้มการแข่งขันที่รุนแรง
และปริมาณการใช้ไบโอดีเซลอ้างอิงกับนโยบายภาครัฐ โดยในช่วงต้นปี 2552
ปริมาณการใช้ไบโอดีเซลมีการเติบโตขึ้นอย่างมากซึ่งเป็นผลจากนโยบายของภาครัฐที่สนับสนุนการใช้น้ำมันดีเซลหมุนเร็ว
(B5) อย่างไรก็ตามในช่วงครึ่งปีหลังของปี 2552
ภาวะอุตสาหกรรมไบโอดีเซลมีปริมาณการใช้ถดถอยลง
ส่วนหนึ่งเกิดจากการได้รับผลกระทบมากเป็นพิเศษในช่วง Low Season ซึ่งโดยปกติแล้วในรอบ 1
ปี ช่วงการขายไบโอดีเซลจะมีช่วง Low Season เกิดขึ้นในช่วง ฤดูฝน
เนื่องจากผู้บริโภคส่วนใหญ่จะอยู่ในภาคการขนส่ง การก่อสร้าง
ซึ่งฤดูฝนจะส่งผลกระทบต่อการดำเนินธุรกิจของอุตสาหกรรมเหล่านี้
จึงทำให้ปริมาณการใช้น้ำมันดีเซลลดลงไปด้วย

ในปี 2553 ภาวะอุตสาหกรรมของไบโอดีเซลยังคงมีความผันผวน
และมีผู้ผลิตรายใหญ่เข้ามาในตลาดมากขึ้น ส่งผลให้อุปทานในตลาดมีสูงขึ้น
และมีการแข่งขันด้านราคาขายในตลาดสูง อย่างไรก็ตาม ในช่วงไตรมาสที่ 4 ของปี 2553
เกิดภาวะผลผลิตน้ำมันปาล์มตกต่ำเนื่องจากเหตุการณ์อุทกภัยในภาคใต้
ผลผลิตที่ออกสู่ตลาดมีน้อยกว่าที่คาดการณ์ไว้
ทำให้สต๊อคสำรองของน้ำมันปาล์มลดลงอย่างมากในปลายปี 2553
ส่งผลให้เกิดปัญหาผลผลิตน้ำมันปาล์มดิบขาดแคลนทำให้ราคาน้ำมันปาล์มดิบปรับตัวสูงขึ้น
และเป็นผลให้ราคาไบโอดีเซลในช่วงไตรมาสที่ 4 ของปี 2553
ราคาไบโอดีเซลเพิ่มสูงขึ้นอย่างต่อเนื่อง

ในปี 2554
มีการเปลี่ยนแปลงของนโยบายรัฐบาลในการสนับสนุนไบโอดีเซลเนื่องจากน้ำมันปาล์มที่ใช้ในการบริโภคขาดแคลน
ไม่เพียงพอต่อการจำหน่ายในประเทศ และมีราคาสูงขึ้นอีกในช่วงต้นปี 2554
ส่งผลให้รัฐบาลมีการยกเลิกการสนับสนุนการใช้ไบโอดีเซลเพื่อผลิตเป็นน้ำมันดีเซลหมุนเร็ว B5 และ
B3 คงเหลือแต่การใช้น้ำมันดีเซลหมุนเร็ว B2 ในช่วงต้นปี 2554
ซึ่งทำให้ความต้องการไบโอดีเซลในตลาดลดลงเป็นอย่างมาก แต่ในช่วงครึ่งปีหลังของปี 2554
มีการเพิ่มสัดส่วนการใช้น้ำมันดีเซลหมุนเร็วเป็น B4

สำหรับปี 2555 นับเป็นปีที่ราคาไบโอดีเซลไม่ผันผวนมากเท่ากับปี 2553 – 2554
และจากการที่ประเทศไทยมีสต็อกน้ำมันปาล์มดิบในปัจจุบันเพิ่มขึ้น ซึ่งล่าสุด
กรมธุรกิจพลังงานได้กำหนดลักษณะและคุณภาพน้ำมันดีเซล ตามเอกสารฉบับวันที่ 21 ตุลาคม 2555
กำหนดให้ใช้ไบโอดีเซลประเภทกรดไขมันเมทิลเอสเตอร์ของกรดไขมันไม่ต่ำกว่า ร้อยละ 4.5
และไม่สูงกว่าร้อยละ 5 โดยให้มีผลตั้งแต่วันที่ 1 พฤศจิกายน 2555 เป็นต้นไป

โดยที่ น้ำมันดีเซลหมุนเร็ว (B2, B3, B4, B5 ) คือ น้ำมันไบโอดีเซล (B100)
ที่ผสมกับน้ำมันดีเซล (B0) ในอัตราส่วนต่าง ๆ เช่น

  - น้ำมันดีเซลหมุนเร็ว B2 คือ น้ำมันดีเซลหมุนเร็ว (B0) ที่มีส่วนผสมของน้ำมันไบโอดีเซล
  (B100) ในสัดส่วนร้อยละ 2 กับน้ำมันดีเซล ร้อยละ 98

  - น้ำมันดีเซลหมุนเร็ว B3 คือ น้ำมันดีเซลหมุนเร็ว (B0) ที่มีส่วนผสมของน้ำมันไบโอดีเซล
  (B100) ในสัดส่วน ร้อยละ 3 กับน้ำมันดีเซล ร้อยละ 97

  - น้ำมันดีเซลหมุนเร็ว B4 คือ น้ำมันดีเซลหมุนเร็ว (B0) ที่มีส่วนผสมของน้ำมันไบโอดีเซล
  (B100) ในสัดส่วน ร้อยละ 4 กับน้ำมันดีเซล ร้อยละ 96

  - น้ำมันดีเซลหมุนเร็ว B5 คือ น้ำมันดีเซลหมุนเร็ว (B0) ที่มีส่วนผสมของน้ำมันไบโอดีเซล
  (B100) ในสัดส่วน ร้อยละ 5 กับน้ำมันดีเซล ร้อยละ 95

  2.1.3 ความเสี่ยงจากการแข่งขันในอุตสาหกรรม

ปัจจุบัน อุตสาหกรรมผลิตและจำหน่ายน้ำมันไบโอดีเซลมีแนวโน้มการแข่งขันสูงขึ้น
โดยจะเห็นได้จากเมื่อมีการประกาศนโยบายด้านพลังงานทดแทนจากรัฐบาลที่ให้การสนับสนุน เช่น
เรื่องสิทธิพิเศษด้านภาษีตามสิทธิประโยชน์ของสำนักงานคณะกรรมการส่งเสริมการลงทุน (BOI)
ทำให้ตั้งแต่ปี 2548 เป็นต้นมา จำนวนผู้ผลิตไบโอดีเซลเพิ่มสูงขึ้น โดย ณ เดือนพฤศจิกายน 2555
มีรายชื่อผู้ผลิตไบโอดีเซลประเภทเมทิลเอสเตอร์ของกรดไขมัน (B100)
ที่ได้รับความเห็นชอบการจำหน่ายหรือมีไว้เพื่อจำหน่ายไบโอดีเซลจากกรมธุรกิจพลังงาน
(รวมชื่อของบริษัท) จำนวนทั้งสิ้น 13 ราย คิดเป็นกำลังการผลิตรวมประมาณ 5,205,800
ลิตร/วัน ซึ่งจากข้อมูลพบว่า มีผู้ผลิตไบโอดีเซล 3 ราย มีกำลังการผลิตรวม 650,000 ลิตรต่อวัน
ได้หยุดดำเนินการผลิตในปัจจุบัน
นอกจากนี้การส่งเสริมของกระทรวงเกษตรและสหกรณ์เกี่ยวกับไบโอดีเซลระดับชุมชน
ทำให้มีผู้ผลิตไบโอดีเซลรายย่อยเพิ่มขึ้นอีกจำนวนมาก
รวมถึงการเข้ามาดำเนินธุรกิจไบโอดีเซลของผู้ผลิตรายใหญ่ในตลาด
ทำให้บริษัทอาจมีความเสี่ยงในการแข่งขันในตลาดในประเทศที่อาจมีการแข่งขันรุนแรงมากขึ้น เช่น
การให้ส่วนลดเพิ่มขึ้นจากราคาขายไบโอดีเซลจากราคาประกาศของภาครัฐ เป็นต้น

อย่างไรก็ตาม ในส่วนไบโอดีเซลของผู้ผลิตรายย่อยนั้น
ส่วนใหญ่จะใช้สำหรับเครื่องจักรกลทางการเกษตรเท่านั้น
และยังมิได้มีการพัฒนาปรับปรุงคุณภาพให้ถึงระดับที่ใช้ในเครื่องยนต์ทั่วไปได้
เนื่องจากเป็นเพียงการส่งเสริมเกษตรกรให้มีการใช้น้ำมันจากพืชทดแทนการพึ่งพาน้ำมันดีเซลเพียงอย่างเดียว
แต่ในส่วนของผู้ผลิตรายใหญ่นั้น บริษัทก็ได้ตระหนักถึงการแข่งขันที่มีแนวโน้มรุนแรงขึ้น
จึงได้พัฒนากระบวนการผลิตของบริษัทให้สามารถเลือกใช้วัตถุดิบตั้งต้นในการผลิตได้หลากหลายชนิดที่แตกต่างจากคู่แข่งรายอื่น
โดยบริษัทสามารถใช้น้ำมันปาล์มดิบเกรดรอง (CPO-B)
ในการผลิตได้ในปริมาณที่มากกว่าผู้ผลิตรายอื่น ซึ่งน้ำมันปาล์มดิบเกรดรอง (CPO-B)
มีราคาถูกกว่าน้ำมันปาล์มดิบเกรดเอ (CPO-A) และในการผลิตโดยใช้ CPO-B
จะทำให้เกิดกรดไขมันมากกว่าการใช้ CPO-A
ซึ่งกระบวนการผลิตของบริษัทมีความสามารถในการนำกรดไขมันปาล์ม (Palm Fatty Acid
Distillate : PFAD) โดย PFAD
เป็นผลพลอยได้จากกระบวนการผลิตที่บริษัทสามารถนำกลับไปใช้ในการผลิตไบโอดีเซลได้ใหม่
และขณะนี้ไม่มีผู้ผลิตรายใดในประเทศไทยมีกระบวนการผลิตที่สามารถนำกรดไขมันปาล์มเกินกว่าร้อยละ
5 ของวัตถุดิบในการผลิตไบโอดีเซล มาผลิตเป็นไบโอดีเซลได้เช่นเดียวกับบริษัท
ซึ่งถือเป็นจุดได้เปรียบที่สำคัญเมื่อเทียบกับคู่แข่งรายอื่นในอุตสาหกรรม
โดยเฉพาะในช่วงที่ราคาวัตถุดิบมีความผันผวนสูง
รวมถึงการปรับปรุงประสิทธิภาพการผลิตให้สามารถสร้างมูลค่าเพิ่มให้แก่ผลพลอยได้ที่ได้จากกระบวนการผลิต
ได้แก่ กลีเซอรีนบริสุทธิ์
อีกทั้งบริษัทยังสามารถลดต้นทุนการผลิตต่อหน่วยได้จากการที่สามารถเลือกใช้วัตถุดิบที่หลากหลายและมีต้นทุนต่ำ
โดยที่ยังรักษาคุณภาพของสินค้าให้เป็นไปตามมาตรฐานที่กำหนดได้
เพื่อให้บริษัทมีความได้เปรียบในการแข่งขันกับคู่แข่งรายอื่น ๆ
โดยเฉพาะในช่วงที่ภาวะการแข่งขันรุนแรงในตลาด

  2.1.4 ความเสี่ยงจากการเปลี่ยนแปลงนโยบายของภาครัฐ

ในช่วงที่ผ่านมา ราคาน้ำมันเชื้อเพลิงในตลาดโลก มีการปรับตัวสูงขึ้นอย่างต่อเนื่อง
ทางรัฐบาลจึงได้มีนโยบายในการพัฒนาพลังงานทดแทนในรูปแบบต่าง ๆ สำหรับไบโอดีเซลนั้น
รัฐบาลได้ตระหนักถึงความสำคัญของ ไบโอดีเซลเป็นอย่างดี
และเมื่อพิจารณาด้านราคาและปริมาณที่สามารถจะพัฒนาเป็นพลังงานทดแทนแล้ว
รัฐบาลจึงได้ส่งเสริมการใช้น้ำมันปาล์มเป็นวัตถุดิบหลักในการผลิตไบโอดีเซลซึ่งเป็นการสร้างทางเลือกให้แก่เกษตรกรผู้ปลูกปาล์มน้ำมัน
อีกทั้งยังเป็นการช่วงพยุงราคาปาล์มน้ำมันอีกทางหนึ่ง
โดยกระทรวงพลังงานร่วมกับกระทรวงเกษตรและสหกรณ์
กำหนดยุทธศาสตร์การพัฒนาและส่งเสริมการใช้ไบโอดีเซลจากปาล์มน้ำมัน
ซึ่งมีเป้าหมายส่งเสริมการผลิตและการใช้ ไบโอดีเซลให้ได้ 8.5 ล้านลิตรต่อวัน
เพื่อทดแทนปริมาณการใช้น้ำมันดีเซลร้อยละ 10 ในปี 2555 ซึ่ง ณ เดือน พฤศจิกายน 2555
มีผู้ผลิตไบโอดีเซลประเภทเมทิลเอสเตอร์ของกรดไขมัน (B100)
ที่ได้รับความเห็นชอบการจำหน่ายหรือมีไว้เพื่อจำหน่ายไบโอดีเซลจากกรมธุรกิจพลังงาน
(รวมชื่อของบริษัท) จำนวนทั้งสิ้น 13 ราย คิดเป็นกำลังการผลิตรวมประมาณ 5.21 ล้านลิตรต่อวัน
(ซึ่งรวมผู้ผลิตไบโอดีเซล 3 ราย มีกำลังการผลิตรวม 650,000 ลิตรต่อวัน
แต่ปัจจุบันได้หยุดดำเนินการผลิตแล้วในปัจจุบัน)
ในการนี้รัฐบาลได้จัดทำแผนปฏิบัติการพัฒนาและส่งเสริมการใช้ไบโอดีเซลมาโดยตลอด เช่น
การสนับสนุนการปลูกปาล์มน้ำมัน 4 ล้านไร่เพื่อเป็นวัตถุดิบสำหรับผลิตไบโอดีเซล
การสนับสนุนผู้ประกอบการผลิตไบโอดีเซลด้วยการให้สิทธิประโยชน์ของคณะกรรมการส่งเสริมการลงทุน
(BOI) เช่น ยกเว้นภาษีนำเข้าเครื่องจักร ยกเว้นภาษีรายได้เป็นเวลา 8 ปี
รวมถึงการสร้างตลาดรองรับสำหรับการขายไบโอดีเซลด้วยวิธีการใช้มาตรการทางภาษีเพื่อกำหนดให้ราคาขายปลีกน้ำมันดีเซลที่มีไบโอดีเซลเป็นส่วนผสมต่ำกว่าราคาขายปลีกน้ำมันดีเซลธรรมดา
รวมถึงการออกประกาศของกรมธุรกิจพลังงาน กระทรวงพลังงาน เรื่อง
กำหนดลักษณะและคุณภาพของไบโอดีเซลประเภทเมทิล เอสเตอร์ของกรดไขมัน
เพื่อสร้างความเชื่อมั่นทางด้านคุณภาพให้แก่ผู้บริโภค จะเห็นได้ว่า
นโยบายของทางภาครัฐได้เอื้อประโยชน์ให้กับผู้ประกอบการผลิตไบโอดีเซลเป็นอย่างมาก
ทำให้ธุรกิจการผลิตและจำหน่ายไบโอดีเซลมีผลตอบแทนคุ้มค่าแก่การลงทุน อย่างไรก็ตาม
ความเสี่ยงจากการเปลี่ยนแปลงนโยบายของภาครัฐก็อาจส่งผลกระทบต่อบริษัทได้
หากมีการเปลี่ยนแปลงนโยบายที่เกี่ยวกับการให้การสนับสนุนต่าง ๆ ในอนาคต เช่น
หลักเกณฑ์การกำหนดราคาไบโอดีเซลอาจทำให้ผลตอบแทนจากธุรกิจลดลง
แต่บริษัทยังมีความเชื่อมั่นว่า
โอกาสที่รัฐบาลจะยกเลิกนโยบายสนับสนุนอุตสาหกรรมพลังงานทดแทนน่าจะมีน้อยมาก
เนื่องจากราคาน้ำมันดีเซลได้มีการปรับตัวเพิ่มสูงขึ้นอย่างต่อเนื่องมาโดยตลอด

จากข้อมูลในปี 2553 ถึงปัจจุบัน กระทรวงพลังงานได้ปรับสัดส่วนการใช้น้ำมันไบโอดีเซล (B100)
ในส่วนผสมน้ำมันดีเซล ในสัดส่วนต่าง ๆ
กันให้สอดคล้องกับภาวะอุปสงค์และอุปทานของตลาดในขณะนั้น โดยมีรายละเอียด ดังนี้

+-------------------------------+-------------------+------------------+
| ช่วงระยะเวลา                   | สัดส่วน             |                  |
|                               | การใช้น้ำมันไบโอดีเซล |                  |
|                               | (B100)            |                  |
|                               | ในส่วนผสมน้ำมันดีเซล  |                  |
|                               |                   |                  |
|                               | (ร้อยละโดยปริมาตร)  |                  |
+===============================+===================+==================+
|                               | น้ำมันดีเซลหมุนเร็ว    |                  |
+-------------------------------+-------------------+------------------+
|                               | น้ำม               | น้ำมันดีเซลหมุนเร็ว   |
|                               | ันดีเซลหมุนเร็วธรรมดา | B5               |
+-------------------------------+-------------------+------------------+
| 1 กุมภาพันธ์ 2553 – 31 พฤษภาคม   | ไม่ต่ำกว่าร้อยละ 1.5  | ไม่ต่ำกว่าร้อยละ 4   |
| 2553                          |                   |                  |
|                               | ไม่สูงกว่าร้อยละ 2    | ไม่สูงกว่าร้อยละ 5   |
+-------------------------------+-------------------+------------------+
| 1 มิถุนายน 2553 – 28 กุมภาพันธ์    | ไม่ต่ำกว่าร้อยละ 2.5  | ไม่ต่ำกว่าร้อยละ 4   |
| 2554                          |                   |                  |
|                               | ไม่สูงกว่าร้อยละ 3    | ไม่สูงกว่าร้อยละ 5   |
+-------------------------------+-------------------+------------------+
| 1 มีนาคม 2554 - 30 เมษายน 2554 | ไม่ต่ำกว่าร้อยละ 1.5  | ไม่ต่ำกว่าร้อยละ 4   |
|                               |                   |                  |
|                               | ไม่สูงกว่าร้อยละ 2    | ไม่สูงกว่าร้อยละ 5   |
+-------------------------------+-------------------+------------------+
| 1 พฤษภาคม 2554 – 30 มิถุนายน    | ไม่ต่ำกว่าร้อยละ 3    |                  |
| 2554                          |                   |                  |
|                               | ไม่สูงกว่าร้อยละ 5    |                  |
+-------------------------------+-------------------+------------------+
| 1 กรกฎาคม 2554 – 20 ตุลาคม     | ไม่ต่ำกว่าร้อยละ 4    |                  |
| 2554                          |                   |                  |
|                               | ไม่สูงกว่าร้อยละ 5    |                  |
+-------------------------------+-------------------+------------------+
| 21 ตุลาคม 2554 – 18 กรกฎาคม    | ไม่ต่ำกว่าร้อยละ 4.5  |                  |
| 2555                          |                   |                  |
|                               | ไม่สูงกว่าร้อยละ 5    |                  |
+-------------------------------+-------------------+------------------+
| 19 กรกฎาคม 2555 – 31 ตุลาคม    | ไม่ต่ำกว่าร้อยละ 3.5  |                  |
| 2555                          |                   |                  |
|                               | ไม่สูงกว่าร้อยละ 5    |                  |
+-------------------------------+-------------------+------------------+
| 1 พฤศจิกายน 2555 เป็นต้นไป       | ไม่ต่ำกว่าร้อยละ 4.5  |                  |
|                               |                   |                  |
|                               | ไม่สูงกว่าร้อยละ 5    |                  |
+-------------------------------+-------------------+------------------+

ที่มา : ประกาศกรมธุรกิจพลังงาน

หมายเหตุ : น้ำมันดีเซลหมุนเร็ว (High Speed Diesel) แยกออกเป็น 2 ประเภท ได้แก่

1)  น้ำมันดีเซลหมุนเร็วธรรมดา ซึ่งกำหนดให้มีไบโอดีเซลผสมอยู่ ในอัตราส่วน ร้อยละ 1.5 – 2

2)  น้ำมันดีเซลหมุนเร็วบี5 (B5) ซึ่งกำหนดให้มีไบโอดีเซลผสมอยู่ในอัตราส่วน ร้อยละ 4 – 5

จากข้อมูลในอดีตที่ปรากฏ ภาวะการขาดแคลนน้ำมันปาล์มบริโภคในช่วงตั้งแต่ปลายปี 2553
เป็นต้นมา ส่งผลให้ภาครัฐมีการเปลี่ยนแปลงนโยบายในปี 2554 โดยมีการปรับแผนพัฒนาไบโอดีเซล
15 ปี (พ.ศ. 2551 – พ.ศ. 2565) จากเดิมที่จะบังคับจำหน่าย B5 ทั่วประเทศและจำหน่าย
B10 เป็นทางเลือกในปี 2554 เหลือเพียงการจำหน่าย B2 B3 B4 และ B5 ทั่วประเทศ
(ขึ้นอยู่กับการประกาศจากภาครัฐในแต่ละช่วงเวลา) และในปัจจุบัน
กระทรวงพลังงานได้ปรับเพิ่มสัดส่วนการใช้น้ำมันไบโอดีเซล (B100) ในส่วนผสมน้ำมันดีเซลเป็น
B5 มีผลตั้งแต่วันที่ 1 พฤศจิกายน 2555 เป็นต้นไป
ซึ่งการเปลี่ยนแปลงดังกล่าวของภาครัฐเป็นการเปลี่ยนแปลงตามความเหมาะสมของปริมาณปาล์มในประเทศ

อย่างไรก็ตาม
ความเสี่ยงจากการเปลี่ยนแปลงนโยบายของรัฐบาลเป็นปัจจัยภายนอกที่บริษัทไม่สามารถควบคุมได้
บริษัทจึงพยายามลดความเสี่ยงดังกล่าวโดยการขยายขอบเขตการดำเนินธุรกิจของบริษัท
ไปยังธุรกิจผลิตและจำหน่ายกระแสไฟฟ้าจากพลังงานแสงอาทิตย์

2.2 ความเสี่ยงเกี่ยวกับสินค้าและการจัดหาสินค้า

  2.2.1 ความเสี่ยงในการจัดหาวัตถุดิบ

เนื่องจากวัตถุดิบหลักในการผลิตไบโอดีเซลของบริษัท คือ น้ำมันปาล์มดิบ (CPO) สเตียรีน
(Stearine) และน้ำมันปาล์มกึ่งบริสุทธิ์ (RBD Palm Oil)
โดยภาครัฐมีหน้าที่ในการพิจารณาปริมาณการสำรองน้ำมันปาล์มในสต๊อคให้เพียงพอตามอุปสงค์และอุปทานของตลาดในประเทศ
และนำไปสู่การกำหนดนโยบายการนำปาล์มน้ำมันไปใช้เพื่อผลิตเป็นไบโอดีเซล
รวมถึงเร่งผลักดันให้น้ำมันไบโอดีเซลที่มีการเพิ่มส่วนผสมของไบโอดีเซลให้เป็นน้ำมันดีเซลหมุนเร็วตามปริมาณน้ำมันที่มีอยู่เพื่อให้สามารถผลิตและจำหน่ายได้ในเชิงพาณิชย์ทั่วประเทศ
แต่เนื่องจากในปี 2553 – ปี 2554
ที่ผ่านมาเกิดภาวะการขาดแคลนน้ำมันปาล์มเพื่อการบริโภคจากปริมาณผลผลิตของปาล์มดิบที่ออกสู่ตลาดมีปริมาณไม่เพียงพอกับความต้องการของตลาดหรือการส่งออกน้ำมันปาล์มในปริมาณมากจนเกินความสมดุลในตลาด
ทำให้เกิดความไม่สมดุลของปริมาณอุปทานและอุปสงค์ในตลาดน้ำมันปาล์มเพื่อการบริโภค และ
ตลาดการผลิตไบโอดีเซล
ซึ่งอาจส่งผลให้เกิดปัญหาในการจัดหาวัตถุดิบเพื่อการผลิตไบโอดีเซลของบริษัทได้ อย่างไรก็ตาม
ตั้งแต่ปี 2551 ถึงปัจจุบัน บริษัทไม่มีปัญหาในการจัดหาวัตถุดิบในการผลิตแต่อย่างใด อย่างไรก็ตาม
เพื่อเป็นการป้องกันในกรณีที่เกิดปัญหาน้ำมันปาล์มดิบไม่เพียงพอในอนาคต
บริษัทได้มีการวางแผนและปรับปรุงกระบวนการผลิตให้สามารถใช้วัตถุดิบในการผลิตได้หลากหลายประเภท
ทั้งน้ำมันปาล์มดิบ (CPO) สเตียรีน (Stearine) น้ำมันปาล์มกึ่งบริสุทธิ์ (RBD Palm Oil)
กรดไขมันปาล์ม (Palm Fatty Acid Distillate : PFAD) หรือ กรดไขมันอิสระ (Free
Fatty Acid : FFA)

สำหรับปี 2555 บริษัทมีสัดส่วนการใช้วัตถุดิบในการผลิตไบโอดีเซล ได้แก่ น้ำมันปาล์มดิบ(CPO)
ในสัดส่วนร้อยละ 60 สเตียรีน (Stearine)ในสัดส่วนร้อยละ 19 น้ำมันปาล์มกึ่งบริสุทธิ์ (RBD
Palm Oil) ในสัดส่วนร้อยละ 11 และกรดไขมันปาล์ม (Palm Fatty Acid Distillate :
PFAD) รวมกับกรดไขมันอิสระ (Free Fatty Acid : FFA) ในสัดส่วนร้อยละ 10
(ซึ่งกรดไขมันทั้งสองประเภทเป็นผลพลอยได้จากกระบวนการผลิตไบโอดีเซลของบริษัท)
โดยสาเหตุที่บริษัทมีการใช้น้ำมันปาล์มดิบ (CPO) เป็นวัตถุดิบในการผลิตไบโอดีเซลสูงสุด
เนื่องจากบริษัทได้มีการขยายกำลังการผลิตของ หอกลั่นน้ำมันปาล์มดิบ (CPO) เพิ่มเติมในปี 2554
ทำให้บริษัทสามารถรองรับการกลั่นน้ำมันปาล์มดิบในการผลิตไบโอดีเซลได้มากขึ้น
และส่งผลให้บริษัทสามารถลดต้นทุนวัตถุดิบจากการซื้อน้ำมันปาล์มกึ่งบริสุทธิ์ (RBD Palm Oil)
ซึ่งเป็นวัตถุดิบขั้นกลาง (Intermediate Raw Material) ที่มีราคาสูงกว่า น้ำมันปาล์มดิบ
(CPO) ซึ่งเป็นข้อได้เปรียบจากผู้ผลิตรายอื่น

ปัจจุบันบริษัทมีการจัดหาวัตถุดิบด้วยวิธีการซื้อขายและตกลงราคาเป็นครั้ง ๆ
โดยบริษัททำการสั่งซื้อวัตถุดิบจากบริษัทผู้ผลิตน้ำมันพืชและโรงสกัดน้ำมันปาล์มซึ่งเป็นผู้จัดหาวัตถุดิบหลักให้กับบริษัท
ด้วยวิธีการดังกล่าวที่ไม่มีการทำสัญญาจัดซื้อระยะยาว
บริษัทจึงมีความเสี่ยงในการจัดหาวัตถุดิบในกรณีที่ผู้ผลิตอาจไม่สามารถผลิตหรือจำหน่ายวัตถุดิบให้แก่บริษัทได้ตามปริมาณ
เวลา และเงื่อนไขที่บริษัทกำหนดไว้ได้
หรือการที่ผู้จำหน่ายวัตถุดิบให้กับบริษัทอาจมีการพิจารณาลงทุนในการผลิตไบโอดีเซลเอง
และไม่จำหน่ายวัตถุดิบให้แก่บริษัท ซึ่งจะส่งผลต่อการดำเนินงานของบริษัทได้

ทั้งนี้ บริษัทได้มีการวางแผนเพื่อป้องกันและลดผลกระทบหากเกิดความเสี่ยงจากกรณีดังกล่าว
โดยที่ผ่านมาบริษัทได้มีการติดต่อค้าขายและมีความสัมพันธ์อันดีกับผู้ผลิตและผู้จำหน่ายวัตถุดิบ รวมทั้ง
บริษัทมีนโยบายการกระจายการจัดหาวัตถุดิบจากผู้ผลิตหลายรายที่กระจายอยู่ตามภูมิภาคต่าง ๆ
ในประเทศ เช่น น้ำมันปาล์มดิบ (CPO) บริษัทจะจัดซื้อจากโรงสกัดน้ำมันปาล์มที่อยู่ทางภาคใต้
ส่วนน้ำมันปาล์มกึ่งบริสุทธิ์ (RBD Palm Oil) และ สเตียรีน (Stearine)
จะจัดซื้อจากโรงงานน้ำมันพืชรายใหญ่ในภาคกลางและภาคตะวันออก
เพื่อป้องกันความเสี่ยงในกรณีที่บางภูมิภาคอาจประสบเหตุการณ์หรือภัยพิบัติต่าง ๆ
ที่อาจทำให้ผลผลิตที่ได้ไม่เพียงพอหรือออกไม่ตรงตามฤดูกาล
โดยบริษัทมีการติดต่อกับโรงงานผู้ผลิตวัตถุดิบในประเทศที่ได้คุณภาพผ่านเกณฑ์มาตรฐานของบริษัทเพิ่มมากขึ้น
นอกจากนี้บริษัทยังมีการวิจัยและพัฒนากระบวนการผลิตของบริษัทให้สามารถใช้น้ำมันปาล์มดิบเกรดรอง
(CPO-B) ซึ่งมีราคาถูกกว่าน้ำมันปาล์มดิบเกรดเอ (CPO-A) ในการผลิตได้สูงกว่าผู้ผลิตรายอื่น
(การผลิตโดยใช้ CPO-B จะทำให้เกิดกรดไขมันมากกว่าการใช้ CPO-A)
ซึ่งกระบวนการผลิตของบริษัทมีความสามารถในการนำกรดไขมันปาล์ม (Palm Fatty Acid
Distillate : PFAD) โดย PFAD
เป็นผลพลอยได้จากกระบวนการผลิตที่บริษัทสามารถนำกลับไปใช้ในการผลิตไบโอดีเซลได้ใหม่ ดังนั้น
บริษัทเชื่อว่าความเสี่ยงที่อาจเกิดขึ้นจากการจัดหาวัตถุดิบของบริษัทจะลดลง
และที่ผ่านมาบริษัทยังไม่เคยประสบปัญหาดังกล่าวแต่อย่างใด

อย่างไรก็ตาม เนื่องจากภูมิศาสตร์ของโรงงานไบโอดีเซลของบริษัท ซึ่งตั้งอยู่ที่จังหวัดปราจีนบุรี
เป็นทำเลที่ตั้งที่มีระยะทางในการขนส่งวัตถุดิบมายังโรงงานได้ไม่ดีมากนัก
แต่ผลกระทบของค่าขนส่งวัตถุดิบของบริษัทถือว่าไม่เสียเปรียบมากนักเมื่อเทียบกับผู้ผลิตไบโอดีเซลรายอื่น
โดยข้อได้เปรียบสำหรับการมีที่ตั้งโรงงานอยู่ที่จังหวัดปราจีนบุรี ในด้านอื่นคือ
ทำเลที่เหมาะสมในการกระจายสินค้าสู่ภาคอีสานและภาคตะวันออก
ทั้งนี้บริษัทให้ความสำคัญกับปัจจัยในด้านอื่น ๆ ที่จะช่วยเพิ่มขีดความสามารถในการแข่งขัน อาทิ
ความสามารถในการนำเทคโนโลยีมาพัฒนาต่อยอดเพื่อลดต้นทุนการผลิต
การใช้ถ่านหินซึ่งมีราคาถูกเป็นต้นกำลังในการทำความร้อน
การพัฒนาเครื่องจักรให้สามารถรับน้ำมันปาล์มดิบเกรดรอง (CPO-B)
ซึ่งถือเป็นวัตถุดิบที่มีราคาถูกในสัดส่วนที่เพิ่มขึ้นได้เหล่านี้ เป็นต้น
อีกทั้งปัจจุบันพื้นที่เพาะปลูกปาล์มเริ่มขยายมาทางภาคตะวันออกและภาคตะวันออกเฉียงเหนือตอนใต้เพิ่มขึ้น
ซึ่งในอนาคตบริษัทคาดว่าข้อจำกัดด้านทำเลที่ตั้งจะลดลงเรื่อย ๆ
และจะเป็นประโยชน์กับบริษัทในระยะยาวมากขึ้น

  2.2.2 ความเสี่ยงจากความผันผวนของราคาวัตถุดิบที่เปลี่ยนแปลงไปตามราคาตลาดโลก

บริษัทอาจได้รับความเสี่ยงจากความผันผวนของต้นทุนวัตถุดิบ
สำหรับวัตถุดิบหลักในการผลิตไบโอดีเซล (B100) ของบริษัท ได้แก่ น้ำมันปาล์มดิบ (CPO)
สเตียรีน (Stearine) และ น้ำมันปาล์มกึ่งบริสุทธิ์ (RBD Palm Oil)
ซึ่งอาจมีราคาตลาดผันผวนตามอุปสงค์และอุปทานในตลาดได้

เนื่องจากสเตียรีนเป็นผลิตภัณฑ์พลอยได้จากการกลั่นน้ำมันปาล์มดิบ
และน้ำมันปาล์มดิบได้มาจากผลปาล์มซึ่งเป็นผลผลิตทางการเกษตร แต่ในระยะเวลาที่ผ่านมา เช่น
ในปี 2552 ผลผลิตปาล์มได้รับผลกระทบจากภาวะภัยแล้ง ส่งผลให้ผลผลิตปาล์ม (Yield)
ต่ำกว่าที่คาดการณ์ไว้ส่งผลให้ราคาน้ำมันปาล์มดิบเพิ่มสูงขึ้น หรือการที่รัฐบาลในต่างประเทศ เช่น
จีน หรือ อินเดีย
ออกประกาศลดภาษีนำเข้าปาล์มก็อาจส่งผลให้อุปทานของน้ำมันปาล์มไหลเข้าไปยังประเทศดังกล่าวมากขึ้น
ทำให้ราคาน้ำมันปาล์มมีราคาสูงขึ้น และการจัดหาวัตถุดิบในประเทศอาจมีความยากลำบากมากขึ้นได้

ทั้งนี้ ราคาน้ำมันปาล์มดิบในประเทศไทยจะอ้างอิงจากราคาในตลาดมาเลเซีย
ซึ่งเป็นผู้ผลิตน้ำมันปาล์มรายใหญ่ในตลาดโลก ดังกราฟ

[]

ที่มา : สำนักส่งเสริมการค้าสินค้าเกษตร กรมการค้าภายใน

จากกราฟจะเห็นว่า ในช่วงปลายปี 2553 ถึงต้นปี 2554 ราคาน้ำมันปาล์มดิบมีราคาผันผวนสูงมาก
สาเหตุเกิดจากในช่วงไตรมาสที่ 4 ของปี 2553
เกิดภาวะผลผลิตน้ำมันปาล์มตกต่ำเนื่องจากเหตุการณ์อุทกภัยในภาคใต้
ผลผลิตที่ออกสู่ตลาดมีน้อยกว่าที่คาดการณ์ไว้
นอกจากนี้ยังมีพ่อค้าคนกลางบางรายได้ส่งออกน้ำมันปาล์มดิบเพื่อจำหน่ายเป็นจำนวนมากทำให้สต๊อคสำรองของน้ำมันปาล์มลดลงอย่างมากในปลายปี
2553 ส่งผลให้เกิดปัญหาผลผลิตน้ำมันปาล์มดิบขาดแคลนทำให้ราคาน้ำมันปาล์มดิบปรับตัวสูงขึ้น
และเป็นผลให้ราคาไบโอดีเซลในช่วงไตรมาสที่ 4 ของปี 2553 ถึง ไตรมาส 1 ของปี 2554
ราคาไบโอดีเซลเพิ่มสูงขึ้นอย่างผิดปกติเช่นกัน

ส่วนแนวโน้มราคาน้ำมันปาล์มดิบในช่วงไตรมาสที่ 3 ของปี 2555 มีแนวโน้มลดลง เนื่องมาจาก

1)  การชะลอตัวของภาวะเศรษฐกิจโลก ความต้องการซื้อน้ำมันปาล์มดิบจึงลดลง
    ส่งผลให้ราคาน้ำมันปาล์มดิบในตลาดโลกลดต่ำลงด้วย

2)  สต๊อคน้ำมันปาล์มดิบของประเทศมาเลเซียในเดือนกันยายน 2555 เพิ่มสูงขึ้นมากถึง 2.4
    ล้านตัน

3)  ผลผลิตปาล์มของประเทศไทยออกสู่ตลาดมาก
    ประกอบกับกระทรวงพลังงานปรับลดส่วนผสมนํ้ามันปาล์มดิบในนํ้ามันดีเซลลดลงจากเดิมที่ผสมในสัดส่วนร้อยละ
    5 เหลือเป็นการผสมในสัดส่วนร้อยละ 3.5 ในระหว่างวันที่ 19 กรกฎาคม ถึง 31 ตุลาคม
    2555 ส่งผลให้มีสต็อกน้ำมันปาล์มคงเหลือในปัจจุบันเพิ่มขึ้นมาก
    ซึ่งส่งผลต่อราคาน้ำมันปาล์มดิบที่ลดลง

อย่างไรก็ตาม เนื่องจากปัจจุบัน ผลผลิตยังมีออกสู่ตลาดอย่างต่อเนื่อง
กระทรวงพลังงานได้ปรับเพิ่มสัดส่วนการใช้น้ำมันไบโอดีเซล (B100) ในส่วนผสมน้ำมันดีเซลเป็น
B5 มีผลตั้งแต่วันที่ 1 พฤศจิกายน 2555 เป็นต้นไป
ซึ่งคาดว่าจะทำให้โรงงานผลิตไบโอดีเซลรับซื้อน้ำมันปาล์มดิบเพิ่มขึ้น
ส่งผลให้ราคาปาล์มดิบจะมีแนวโน้มทรงตัวหรือปรับตัวสูงขึ้นเล็กน้อยในช่วงปลายปี 2555

นอกจากนี้ ในเดือนมกราคม 2556 ประเทศมาเลเซียจะปรับลดภาษีส่งออกน้ำมันปาล์มดิบจากร้อยละ
23 เหลือ ร้อยละ 4.5 – 8.5 ขึ้นอยู่กับภาวะตลาดโลก
เพื่อกระตุ้นการส่งออกและระบายสต๊อคที่สูงขึ้นเป็นประวัติการณ์และให้สามารถแข่งขันกับประเทศอินโดนีเซียได้
รวมถึงยกเลิกโควต้าน้ำมันปาล์มดิบปลอดภาษีที่เคยให้อยู่ปีละ 3 ล้านตันอีกด้วย

ราคาน้ำมันปาล์มดิบในประเทศไทย

[]

ที่มา : สำนักส่งเสริมการค้าสินค้าเกษตร กรมการค้าภายใน

ราคาไขปาล์มบริสุทธิ์/สเตียรีนในประเทศไทย

[]

ที่มา : สำนักส่งเสริมการค้าสินค้าเกษตร กรมการค้าภายใน

ปริมาณผลิตของผลปาล์มและน้ำมันปาล์มดิบในประเทศไทย

[]

ที่มา : สำนักส่งเสริมการค้าสินค้าเกษตร กรมการค้าภายใน

ทั้งนี้ บริษัทได้ตระหนักถึงความเสี่ยงที่อาจเกิดขึ้นจากความผันผวนของราคาวัตถุดิบ
และเพื่อเป็นการป้องกันความเสี่ยงด้านราคา
บริษัทจึงพยายามบริหารจัดการให้มีปริมาณวัตถุดิบเท่าที่จำเป็น
โดยการกำหนดระยะเวลาสำหรับการซื้อวัตถุดิบให้สอดคล้องกับแผนการขายสินค้าล่วงหน้า
เพื่อลดความเสี่ยงของต้นทุนสินค้าคงเหลือให้น้อยที่สุด ทั้งนี้
การบริหารจัดการให้มีปริมาณวัตถุดิบเท่าที่จำเป็นยังเป็นการลดผลกระทบจากราคาวัตถุดิบที่อาจเปลี่ยนแปลงได้ตลอดเวลา
นอกจากนี้ บริษัทยังสามารถทำ การป้องกันและบริหารความเสี่ยง (Hedging)
ด้วยสัญญาซื้อขายล่วงหน้าได้อีกด้วย
และที่ผ่านมาทางบริษัทได้ทำการวิจัยและพัฒนากระบวนการผลิตและก่อสร้างส่วนขยายของโรงงานผลิตไบโอดีเซลให้สามารถใช้วัตถุดิบที่หลากหลายมากขึ้นได้
เช่น การนำกรดไขมันปาล์ม (PFAD) และกรดไขมันอิสระ (FFA)
ซึ่งเป็นผลพลอยได้จากกระบวนการผลิตกลับมาใช้ในการผลิตไบโอดีเซลได้ใหม่
เพื่อลดความเสี่ยงหากราคาวัตถุดิบชนิดใดชนิดหนึ่งมีราคาผันผวนมากจนเกินไป เป็นต้น

นอกจากนี้ บริษัทได้มีการจัดตั้งคณะกรรมการจัดซื้อวัตถุดิบขึ้น
ตามมติที่ประชุมคณะกรรมการบริษัทครั้งที่ 2/2555 เมื่อวันที่ 30 มีนาคม 2555
โดยคณะกรรมการจัดซื้อวัตถุดิบหลักดำเนินการอยู่ภายใต้คณะกรรมการบริหาร
เพื่อร่วมกันพิจารณาคัดเลือก ต่อรองเงื่อนไขการจัดซื้อวัตถุดิบหลักในเรื่องของคุณสมบัติ ปริมาณ
และราคาของวัตถุดิบหลัก เพื่อให้เพียงพอและเหมาะสม รวมถึงการตัดสินใจจัดซื้อได้อย่างรวดเร็ว
เพื่อให้สามารถสนับสนุนการผลิตได้อย่างต่อเนื่อง ตามนโยบายบริษัท

2.3 ความเสี่ยงด้านการบริหาร การจัดการ

  2.3.1 ความเสี่ยงจากการพึ่งพิงผู้บริหาร

เนื่องจากการดำเนินธุรกิจของบริษัทที่ผ่านมากว่า 5 ปี
เป็นการบริหารงานของผู้ถือหุ้นรายใหญ่และผู้บริหารหลัก คือ นายสมโภชน์ อาหุนัย
โดยดำรงตำแหน่งเป็นทั้งกรรมการ กรรมการซึ่งมีอำนาจลงลายมือชื่อแทนบริษัท
ประธานกรรมการบริหาร ประธานเจ้าหน้าที่บริหาร และเป็นผู้ถือหุ้นใหญ่ของบริษัท
ซึ่งเป็นบุคคลที่มีความรู้ ความชำนาญ และประสบการณ์ทั้งในส่วนของการวางแผนการผลิต
การพัฒนากระบวนการผลิต การขยายช่องทางการจำหน่ายผลิตภัณฑ์
การพัฒนาคุณภาพผลิตภัณฑ์ของบริษัท
เพื่อให้สามารถตอบสนองความต้องการของลูกค้าหรือคู่ค้าได้เป็นอย่างดี
รวมถึงการมีแนวคิดการบริหารงานที่เป็นมืออาชีพ
มีแนวทางการขยายการดำเนินธุรกิจเพื่อสร้างผลตอบแทนและการเจริญเติบโตให้กับบริษัทได้อย่างต่อเนื่อง
ดังนั้น ในการบริหารงาน บริษัทยังต้องอาศัยผู้บริหารหลักปัจจุบันในการบริหารงานและการจัดการ

แต่อย่างไรก็ตาม ที่ผ่านมาบริษัทได้เริ่มใช้แนวทางการบริหารงานอย่างมืออาชีพ
มีการมอบหมายหน้าที่และความรับผิดชอบในการทำงานให้แก่ผู้บริหารท่านอื่น ๆ
และพนักงานแต่ละฝ่ายอย่างชัดเจน มีการวางแผนระบบควบคุมภายใน
รวมถึงมีระบบการจัดเก็บข้อมูลและฐานข้อมูลที่ดี ตลอดจนมีการแลกเปลี่ยนข้อมูลข่าวสารที่จำเป็นต่าง
ๆ ที่เกี่ยวข้องระหว่างผู้บริหารและพนักงานบริษัทอย่างสม่ำเสมอ
อีกทั้งยังมีการลงทุนด้านการพัฒนาบุคลากรของบริษัทโดยสนับสนุนให้มีการอบรมเพื่อเพิ่มพูนความรู้และทักษะในการทำงาน
ทำให้บุคลากรของบริษัทมีความรู้ความเข้าใจในบทบาทและหน้าที่การทำงานของตนเป็นอย่างดี
นอกจากนี้
บริษัทยังมีนโยบายสรรหาบุคลากรที่มีความรู้ความสามารถเข้ามาร่วมงานกับบริษัทเพิ่มเติมให้สอดคล้องกับแผนการขยายธุรกิจ
เพื่อสร้างการเติบโตอย่างมั่นคงให้กับบริษัทในระยะยาวต่อไป

2.4 ความเสี่ยงจากการลงทุนในโครงการใหม่

บริษัทมีโครงการในการดำเนินธุรกิจผลิตและจำหน่ายกระแสไฟฟ้าจากพลังงานแสงอาทิตย์จำนวนรวม
4 โครงการ คิดเป็นขนาดกำลังการผลิตรวมทั้งสิ้น 278 เมกะวัตต์ ซึ่ง 1 ใน 4
ของโครงการดังกล่าว
เป็นโรงไฟฟ้าพลังงานแสงอาทิตย์โครงการแรกของบริษัทที่มีขนาดกำลังการผลิต 8 เมกะวัตต์
ตั้งอยู่เลขที่ 188 หมู่ที่ 3 ถนนสายโคกตูม-แม่น้ำ ป่าสัก (ทางหลวงหมายเลข 3333) กม.21
ตำบลพัฒนานิคม อำเภอพัฒนานิคม จังหวัดลพบุรี 15140
ซึ่งได้เริ่มจำหน่ายกระแสไฟฟ้าเชิงพาณิชย์ได้ในเดือนตุลาคม 2555 แล้ว
โดยโรงไฟฟ้าแห่งนี้ดำเนินงานภายใต้ บริษัท อีเอ โซล่า จำกัด
ซึ่งเป็นบริษัทย่อยที่บริษัทถือหุ้นทางตรงและทางอ้อมในสัดส่วนร้อยละ 100.00 และอีก 3
โครงการที่เหลือเป็นโครงการโรงไฟฟ้าพลังงานแสงอาทิตย์ ขนาดกำลังการผลิตโครงการละ 90
เมกะวัตต์ ตั้งอยู่ที่จังหวัดนครสวรรค์ จังหวัดลำปาง และจังหวัดพิษณุโลก ซึ่งจะมีการลงทุนในปี
2556 ปี 2557 และปี 2558 ตามลำดับ
โดยผลการดำเนินงานจากโครงการโรงไฟฟ้าข้างต้นจะช่วยสร้างผลตอบแทนที่มั่นคงในระยะยาว
ช่วยกระจายความเสี่ยงทางธุรกิจให้กับบริษัท
อีกทั้งยังเป็นการดำเนินการตามการสนับสนุนนโยบายของภาครัฐบาลในการส่งเสริมการใช้พลังงานทดแทนและพลังงานทางเลือก

บริษัทประมาณการงบลงทุนที่จะใช้ในโครงการโรงไฟฟ้าพลังงานแสงอาทิตย์
ขนาดกำลังการผลิตโครงการละ 90 เมกะวัตต์ ในจังหวัดนครสวรรค์ประมาณ 6,680 ล้านบาท
ในจังหวัดลำปางประมาณ 6,680 ล้านบาท และในจังหวัดพิษณุโลกประมาณ 6,780 ล้านบาท
โดยคาดว่าจะเริ่มลงทุนในปี 2556 – ปี 2558 อย่างไรก็ตาม
สำหรับการลงทุนในโครงการโรงไฟฟ้าพลังงานแสงอาทิตย์ บริษัทยังอยู่ในขั้นตอนการดำเนินการต่าง
ๆ ซึ่งทำให้บริษัทยังมีความเสี่ยงที่อาจเกิดขึ้นจากการลงทุนในโครงการดังกล่าว ได้ดังนี้

  2.4.1 ความเสี่ยงด้านการจัดหาที่ดินสำหรับใช้ในการดำเนินโครงการโรงไฟฟ้า

สำหรับโครงการโรงไฟฟ้าพลังงานแสงอาทิตย์ในจังหวัดนครสวรรค์และจังหวัดลำปาง
บริษัทได้ทำการจัดซื้อที่ดินสำหรับใช้ดำเนินโครงการเสร็จสิ้นเรียบร้อยแล้ว
โดยมีเนื้อที่โครงการรวมทั้งสิ้น 1,888-0-49 ไร่ และ 2,045-0-12 ไร่ ตามลำดับ
ซึ่งเพียงพอต่อการดำเนินโครงการโรงไฟฟ้าพลังงานแสงอาทิตย์แล้ว
โดยในส่วนของโรงไฟฟ้าพลังงานแสงอาทิตย์ จังหวัดลำปางมีการทำสัญญาเช่าที่ดินระยะยาว 30
ปีบางส่วนกับเจ้าของที่ดินจำนวน 3 แปลง เนื้อที่รวม 95-2-47 ไร่
และในส่วนโครงการโรงไฟฟ้าพลังงานแสงอาทิตย์ขนาดกำลังการผลิต 90 เมกะวัตต์
จังหวัดพิษณุโลก อยู่ระหว่างการจัดหาที่ดินสำหรับใช้ดำเนินโครงการ
ซึ่งปัจจุบันได้เริ่มจัดซื้อที่ดินไปบางส่วนแล้วประมาณ 222-15-36 ไร่
และได้ดำเนินการจัดทำสัญญาจะซื้อจะขายที่ดินกับเจ้าของที่ดินประมาณ 1,000 ไร่แล้ว
โดยมีเป้าหมายการจัดซื้อที่ดินทั้งหมดสำหรับดำเนินโครงการรวมทั้งสิ้นประมาณ 2,000 ไร่
หรือคิดเป็นสัดส่วนการจัดหาที่ดินไปแล้ว ในสัดส่วนร้อยละ 60
ของเป้าหมายการจัดหาที่ดินรวมในจังหวัดพิษณุโลก
จึงทำให้บริษัทยังมีความเสี่ยงจากการจัดหาที่ดินเพื่อให้เพียงพอต่อการดำเนินโครงการโรงไฟฟ้าพลังงานแสงอาทิตย์
หรือมีความเสี่ยงที่ราคาที่ดินอาจสูงขึ้นกว่าราคาตลาดหรือราคาที่ควรจะเป็น
อย่างไรก็ตามหากบริษัทเลือกใช้เทคโนโลยีแผงเซลล์แสงอาทิตย์แบบผลึก (Crystaline Solar
Cells) ในการดำเนินโครงการโรงไฟฟ้าพลังงานแสงอาทิตย์ จังหวัดพิษณุโลก
จำนวนที่ดินขนาดประมาณ 1,000 ไร่ถือว่าเพียงพอต่อการดำเนินโครงการแล้ว
แต่ทั้งนี้บริษัทมีเป้าหมายที่จะซื้อที่ดินเพิ่มเนื่องจากจะทำให้บริษัทสามารถเลือกใช้เทคโนโลยีที่หลากหลายได้มากขึ้นในอนาคต

2.4.2 ความเสี่ยงในเรื่องเอกสารในการดำเนินโครงการโรงไฟฟ้า

ปัจจุบันบริษัทเข้าทำสัญญาซื้อขายไฟฟ้า (PPA) กับการไฟฟ้าส่วนภูมิภาค (กฟภ.)
สำหรับโครงการโรงไฟฟ้าพลังงานแสงอาทิตย์ ขนาดกำลังการผลิต 8 เมกะวัตต์ จังหวัดลพบุรี
จำนวน 1 โครงการ และเข้าทำสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย (กฟผ.)
สำหรับโครงการโรงไฟฟ้าพลังงานแสงอาทิตย์ ขนาดกำลังการผลิตโครงการละ 90 เมกะวัตต์
ในจังหวัดนครสวรรค์ จังหวัดลำปาง และจังหวัดพิษณุโลก รวม 3 โครงการ
เพื่อจำหน่ายกระแสไฟฟ้าที่ผลิตได้ทั้งหมดจากโครงการโรงไฟฟ้าพลังงานแสงอาทิตย์ให้แก่การไฟฟ้าของภาครัฐดังกล่าวเป็นที่เรียบร้อยแล้ว
จึงถือว่าบริษัทไม่มีความเสี่ยงเรื่องการจัดทำสัญญาซื้อขายไฟฟ้าของโครงการโรงไฟฟ้าพลังงานแสงอาทิตย์แต่อย่างใด
แต่ทั้งนี้ บริษัทจะต้องดำเนินการขอใบอนุญาตประกอบกิจการโรงงาน (ร.ง.4)
ให้แล้วเสร็จก่อนการเริ่มดำเนินการก่อสร้างโครงการ นอกจากนี้
หากบริษัทไม่ก่อสร้างภายในระยะเวลาที่วางแผนไว้
อาจส่งผลให้บริษัทไม่สามารถดำเนินการผลิตและจำหน่ายกระแสไฟฟ้าเชิงพาณิชย์ได้ทันตามที่กำหนดในสัญญาซื้อขายไฟฟ้ากับการไฟฟ้าฝ่ายผลิตแห่งประเทศไทย
(กฟผ.)
โดยสามารถสรุปรายละเอียดของกำหนดการก่อสร้างโครงการโรงไฟฟ้าพลังงานแสงอาทิตย์
ขนาดกำลังการผลิตโครงการละ 90 เมกะวัตต์ ในจังหวัดนครสวรรค์ จังหวัดลำปาง
และจังหวัดพิษณุโลก เพื่อให้สามารถเริ่มต้นซื้อขายไฟฟ้าได้ทันตามกำหนดในสัญญาซื้อขายไฟฟ้า
(SCOD) ได้ดังนี้

+-------------------+--------+--------------------+-------------------+
| โครงการโรงไฟฟ้า    | ขน     | กำหนดการเริ่มก่อสร้า   | วันกำหน            |
|                   | าดกำลัง | งโครงการเพื่อให้สามาร | ดเริ่มต้นซื้อขายไฟฟ้าที่ร |
| พลังงานแสงอาทิตย์    |        | ถเริ่มต้นซื้อขายไฟฟ้าที่ระ | ะบุในสัญญาซื้อขายไฟฟ้า |
|                   | การผลิต | บุในสัญญาซื้อขายไฟฟ้ากับ | (SCOD)            |
|                   |        | กฟผ.ได้             |                   |
+-------------------+--------+--------------------+-------------------+
| 1.  โครงการโรงไ   | 90     | เริ่มปรับปรุงที่ดินแล้วเมื่อ | 1 ธันวาคม 2556     |
| ฟฟ้าพลังงานแสงอาทิตย์ | เ      |                    |                   |
|     จังหวัดนครสวรรค์ | มกะวัตต์ | ไตรมาสที่ 4 ปี 2555   |                   |
+-------------------+--------+--------------------+-------------------+
| 2.  โครงการโรงไ   | 90     | 1 ธันวาคม 2556      | 1 ธันวาคม 2557     |
| ฟฟ้าพลังงานแสงอาทิตย์ | เ      |                    |                   |
|     จังหวัดลำปาง    | มกะวัตต์ |                    |                   |
+-------------------+--------+--------------------+-------------------+
| 3.  โครงการโรงไ   | 90     | 1 ธันวาคม 2557      | 1 ธันวาคม 2558     |
| ฟฟ้าพลังงานแสงอาทิตย์ | เ      |                    |                   |
|     จังหวัดพิษณุโลก   | มกะวัตต์ |                    |                   |
+-------------------+--------+--------------------+-------------------+

  2.4.3 ความเสี่ยงในการจัดหาเงินทุนสำหรับใช้ในการดำเนินโครงการโรงไฟฟ้า

เนื่องจากบริษัทมีแผนการก่อสร้างโครงการโรงไฟฟ้าพลังงานแสงอาทิตย์จำนวน 3 โครงการ
ขนาดกำลังการผลิตโครงการละ 90 เมกะวัตต์ ซึ่งตั้งอยู่ที่จังหวัดนครสวรรค์ จังหวัดลำปาง
และจังหวัดพิษณุโลก ในปี 2556 ปี 2557 และ ปี 2558 ตามลำดับ โดยมีงบลงทุนประมาณ 6,680
ล้านบาท 6,680 ล้านบาท และ 6,780 ล้านบาท ตามลำดับ ซึ่งเป็นมูลค่างบลงทุนที่สูงมาก
ทำให้บริษัทอาจมีความเสี่ยงในการที่จะไม่สามารถจัดหาเงินทุนทั้งจากส่วนของทุน
และส่วนของเงินกู้ยืมจากสถาบันการเงินเพื่อนำมาใช้ดำเนินโครงการโรงไฟฟ้าดังกล่าวได้ ดังนั้น
บริษัทจึงมีความเสี่ยงเกี่ยวกับการจัดหาเงินทุนเพื่อนำมาใช้ดำเนินโครงการให้ทันตามระยะเวลาที่กำหนดไว้
ซึ่งหากเกินกำหนดระยะเวลาที่กำหนดไว้ ก็จะส่งผลให้ผลประกอบการ
การดำเนินงานไม่เป็นไปตามที่คาดการณ์ไว้ อย่างไรก็ตาม
บริษัทได้จัดหาที่ปรึกษาทางการเงินในการจัดหาเงินกู้ยืมจากสถาบันการเงิน
ซึ่งที่ปรึกษาทางการเงินดังกล่าวเป็นสถาบันการเงินในประเทศ
โดยจะทำหน้าที่การเป็นที่ปรึกษาและประสานงานการจัดหาเงินกู้ยืมให้กับโครงการโรงไฟฟ้าพลังงานแสงอาทิตย์ทั้ง
3 แห่ง ได้แก่ จังหวัดนครสวรรค์ จังหวัดลำปาง และจังหวัดพิษณุโลก ให้กับบริษัท
เพื่อเป็นทางเลือกให้แก่บริษัทสำหรับใช้ในการดำเนินโครงการ (Project Finance)
โรงไฟฟ้าพลังงานแสงอาทิตย์ ขนาดกำลังการผลิตโครงการละ 90 เมกะวัตต์ในจังหวัดนครสววรรค์
จังหวัดลำปาง และจังหวัดพิษณุโลก ตามลำดับแล้ว

สำหรับโครงการโรงไฟฟ้าพลังงานแสงอาทิตย์ ขนาดกำลังการผลิตโครงการละ 90 เมกะวัตต์
ในจังหวัดนครสวรรค์ จังหวัดลำปาง และจังหวัดพิษณุโลก
บริษัทมีแผนการจัดหาเงินทุนสำหรับใช้ในการก่อสร้าง โดยมีสัดส่วนของหนี้สินต่อทุน (D/E Ratio)
คิดเป็นสัดส่วน 3:1 เท่า
บริษัทจึงคาดว่าจะได้รับเงินกู้ยืมจากสถาบันการเงินในประเทศในสัดส่วนร้อยละ 75
และเงินลงทุนจากส่วนของผู้ถือหุ้นในสัดส่วนร้อยละ 25
โดยสามารถสรุปรายละเอียดแหล่งที่มาของเงินทุนสำหรับใช้ในโครงการโรงไฟฟ้าพลังงานแสงอาทิตย์ทั้ง
3 โครงการได้ดังนี้

+----------------+----------------+-------------------+--------------+
|                | โครงการโรงไฟฟ้า |                   |              |
|                | พลังงานแสงอาทิตย์ |                   |              |
+================+================+===================+==============+
|                | จังหวัดนครสววรรค์ | จังหวัดลำปาง        | จังหวัดพิษณุโลก  |
+----------------+----------------+-------------------+--------------+
| งบลงทุนรวม      | 6,680 ล้านบาท   | 6,680 ล้านบาท      | 6,780 ล้านบาท |
+----------------+----------------+-------------------+--------------+
| -              | 5,010 ล้านบาท   | 5,010 ล้านบาท      | 5,085 ล้านบาท |
| เงินกู้ยืม         |                |                   |              |
| จากสถาบันการเงิน |                |                   |              |
| (ร้อยละ 75)     |                |                   |              |
+----------------+----------------+-------------------+--------------+
| -              | 1,670 ล้านบาท   | 1,670 ล้านบาท      | 1,695 ล้านบาท |
| เงินทุนจากส่วน    |                |                   |              |
| ของผู้ถือหุ้น(ร้อยละ | 1              | 1)  เง            | 1)  กระ      |
| 25)            | )  เงินทุนที่ระดมไ | ินทุนที่ระดมได้จากการเ | แสเงินสดภายใน |
|                | ด้จากการเสนอขาย | สนอขายหุ้นสามัญเพิ่มทุน | กิจการของบริษัท |
| -              | หุ้นสามัญเพิ่มทุนแก่ป | แก่ประชาชนในครั้งแรก |              |
| แ              | ระชาชนในครั้งแรก |                   | ในสัดส่วนร้อยละ |
| หล่งที่มาของเงินทุน |                |   ในสัดส่วนร้อยละ    |     100      |
|                |   ในสัดส่วนร้อยละ |   78.81           |              |
|                |     100.00     |                   |              |
|                |                | 2)  กระแสเงินสด    |              |
|                |                | ภายในกิจการของบริษัท |              |
|                |                |     ในสัดส่วนร้อยละ  |              |
|                |                |     21.19         |              |
+----------------+----------------+-------------------+--------------+

โดยสำหรับเงินกู้ยืมจากสถาบันการเงินของโครงการโรงไฟฟ้าพลังงานแสงอาทิตย์ทั้ง 3
โครงการข้างต้น
บริษัทได้จัดหาที่ปรึกษาทางการเงินในการจัดหาเงินกู้ยืมจากสถาบันการเงินให้แก่บริษัทสำหรับใช้ในการดำเนินโครงการ
(Project Finance) โรงไฟฟ้าพลังงานแสงอาทิตย์ทั้ง 3 โครงการ
ขนาดกำลังการผลิตโครงการละ 90 เมกกะวัตต์แล้ว
บริษัทจึงคาดว่าความเสี่ยงที่จะไม่ได้รับการสนับสนุนทางการเงินในส่วนของเงินกู้ยืมระยะยาวมีค่อนข้างต่ำ
ซึ่งจะมีการดำเนินการในการขอสนับสนุนทางการเงินจากสถาบันการเงินในโครงการจังหวัดนครสวรรค์ก่อนเป็นลำดับแรก
แล้วจึงดำเนินการขอสนับสนุนทางการเงินในจังหวัดลำปางภายหลังจากโครงการในจังหวัดนครสวรรค์แล้วเสร็จ
และโครงการในจังหวัดพิษณุโลกเป็นลำดับสุดท้าย
ซึ่งบริษัทมีความเสี่ยงเกี่ยวกับการจัดหาเงินทุนเพื่อนำมาใช้ดำเนินโครงการให้ทันตามระยะเวลาที่กำหนดไว้
ซึ่งหากเกินกำหนดระยะเวลาที่กำหนดไว้ ก็จะส่งผลให้การดำเนินงานไม่เป็นไปตามที่คาดการณ์ไว้ได้

สำหรับโครงการโรงไฟฟ้าพลังงานแสงอาทิตย์ จังหวัดนครสวรรค์
ซึ่งปัจจุบันอยู่ระหว่างการพิจารณาข้อเสนอการสนับสนุนทางการเงินจากสถาบันการเงินภายในประเทศ
(Offering Letter) รวม 3 แห่ง และอยู่ระหว่างการสรุปเงื่อนไขรายละเอียดต่าง ๆ เช่น
การประกันภัยโครงการ การเบิกจ่ายเงินผู้รับเหมาก่อสร้างโครงการ
รายละเอียดของเงื่อนไขเงินกู้ และการพิจารณาอนุมัติเงินกู้อย่างเป็นทางการ
โดยจะดำเนินโครงการและขอรับการสนับสนุนเงินกู้ยืม ภายใต้ บริษัท อีเอ โซล่า นครสวรรค์
จำกัด ซึ่งเป็นบริษัทย่อยของบริษัท และในส่วนของเงินลงทุนจากส่วนของผู้ถือหุ้น
บริษัทคาดว่าจะมาจากเงินที่ได้รับจากผู้ถือหุ้นจากการเสนอขายหุ้นสามัญแก่ประชาชน (IPO)
ในครั้งนี้เป็นหลัก รวมถึงมาจากกระแสเงินสดภายในกิจการของบริษัท
ซึ่งบริษัทมีความเสี่ยงเกี่ยวกับการจัดหาเงินทุนเพื่อนำมาใช้ดำเนินโครงการให้ทันตามระยะเวลาที่กำหนดไว้
ซึ่งหากเกินกำหนดระยะเวลาที่กำหนดไว้ ก็อาจจะส่งผลให้ผลประกอบการ
การดำเนินงานไม่เป็นไปตามที่คาดการณ์ไว้ได้ ทั้งนี้
สามารถสรุปเงื่อนไขบังคับที่สำคัญก่อนการเบิกจ่ายเงินกู้ (Condition Precedent)
ของโครงการโรงไฟฟ้าพลังงานแสงอาทิตย์ จังหวัดนครสวรรค์ ได้ดังนี้

1.  หลักฐานการเพิ่มทุนชำระแล้วของบริษัท อีเอ โซล่า นครสวรรค์ จำกัด
    ตามเงื่อนไขที่สถาบันการเงินกำหนด

2.  งบการเงินล่าสุดของบริษัท อีเอ โซล่า นครสวรรค์ จำกัด และ บริษัท พลังงานบริสุทธิ์ จำกัด
    (มหาชน)

3.  สำเนาเอกสารสำคัญสำหรับการดำเนินการโครงการโรงไฟฟ้าพลังงานแสงอาทิตย์
    จังหวัดนครสวรรค์ (Major Project Documents) ได้แก่

    1.  สัญญารับเหมาก่อสร้างโครงการโรงไฟฟ้าพลังงานแสงอาทิตย์ (EPC)
        โดยปัจจุบันอยู่ระหว่างการตรวจสอบทางกฎหมายโดยที่ปรึกษากฎหมาย
        และรอลงนามพร้อมสัญญาเงินกู้

    2.  สัญญาการก่อสร้างสถานีไฟฟ้าย่อย หรือ
        จุดเชื่อมโยงระบบไฟฟ้าของบริษัทกับการไฟฟ้าฝ่ายผลิตแห่งประเทศไทย (กฟผ.)
        โดยปัจจุบันบริษัทได้ลงนามสัญญาเรียบร้อยแล้ว

    3.  สัญญาซื้อขายไฟฟ้า (PPA)
        เพื่อจำหน่ายกระแสไฟฟ้าที่ผลิตได้ทั้งหมดจากโครงการให้กับการไฟฟ้าฝ่ายผลิตแห่งประเทศไทย
        (กฟผ.) รวมถึงสัญญาที่มีการเปลี่ยนแปลงคู่สัญญา
        (สัญญาการโอนสิทธิในสัญญาซื้อขายไฟฟ้าของโครงการจาก บริษัท พลังงานบริสุทธิ์ จำกัด
        (มหาชน)ให้แก่ บริษัท อีเอ โซล่า นครสวรรค์ จำกัด)
        โดยปัจจุบันบริษัทได้รับสัญญาซื้อขายไฟฟ้าเรียบร้อยแล้ว

    4.  สัญญาการเช่าที่ดิน (โดยโครงการโรงไฟฟ้าจังหวัดนครสวรรค์ไม่มีการทำสัญญาเช่าที่ดิน)

    5.  สัญญาการจัดการและบำรุงรักษาโครงการ (Operation and Maintenance : O&M
        Contract)
        โดยปัจจุบันอยู่ระหว่างรอการสรุปสัญญาการก่อสร้างโครงการให้แล้วเสร็จก่อน
        หลังจากนั้นจะดำเนินการในสัญญาการจัดการและบำรุงรักษาโครงการต่อไป

    6.  อื่น ๆ ที่อาจมีการกำหนดภายหลังการตรวจสอบสถานะกิจการ (Due Diligence)

4.  ใบอนุญาตที่สำคัญสำหรับการดำเนินโครงการที่ออกโดยภาครัฐบาล เช่น ใบอนุญาตก่อสร้าง
    ใบอนุญาตประกอบกิจการโรงงาน (ร.ง.4)
    โดยปัจจุบันอยู่ระหว่างดำเนินการในการพิจารณาอนุญาตจากภาครัฐบาล

5.  ความเห็นของที่ปรึกษากฎหมาย โดยปัจจุบันอยู่ระหว่างดำเนินการ

6.  รายงานการตรวจสอบด้านเทคนิคโครงการของผู้ให้กู้ (สถาบันการเงิน)
    ซึ่งอยู่ระหว่างการออกรายงานโดยผู้เชี่ยวชาญด้านเทคนิคโครงการ
    โดยความคืบหน้าล่าสุดขณะนี้ คือ อยู่ระหว่างการพิจารณาของผู้ให้กู้
    ก่อนออกรายงานฉบับสมบูรณ์จากที่ปรึกษาด้านเทคนิคของโครงการต่อไป

7.  รายงานการตรวจสอบทางกฎหมายสำหรับโครงการของผู้ให้กู้ (สถาบันการเงิน)
    ซึ่งอยู่ระหว่างการออกรายงานโดยที่ปรึกษากฎหมาย โดยความคืบหน้าล่าสุดขณะนี้ คือ
    อยู่ระหว่างการพิจารณาของผู้ให้กู้
    ก่อนออกรายงานฉบับสมบูรณ์จากที่ปรึกษาด้านกฎหมายของโครงการต่อไป

8.  รายงานการตรวจสอบด้านการประกันภัยโครงการของผู้ให้กู้ (สถาบันการเงิน)
    ซึ่งอยู่ระหว่างการออกรายงานโดยผู้เชี่ยวชาญด้านประกันภัยโครงการ
    ภายหลังจากได้ข้อสรุปอย่างเป็นทางการในรายละเอียดด้านการประกันภัยแล้ว

9.  เอกสารการประกันภัยโครงการระหว่างการก่อสร้าง
    จะดำเนินการต่อเนื่องหลังจากได้ข้อสรุปอย่างเป็นทางการในรายละเอียดด้านการประกันภัยแล้ว

10. เอกสารแสดงการสนับสนุนทางการเงินของบริษัท พลังงานบริสุทธิ์ จำกัด (มหาชน)
    ในฐานะบริษัทแม่ ที่ยอมรับโดยผู้ให้กู้ (สถาบันการเงิน)

11. เอกสารแสดงการเพิ่มทุนโดยบริษัท พลังงานบริสุทธิ์ จำกัด (มหาชน)
    ในฐานะผู้ถือหุ้นใหญ่ของบริษัท อีเอ โซล่า นครสวรรค์ จำกัด ในมูลค่าที่ไม่ต่ำกว่าร้อยละ 25
    ของมูลค่าโครงการ

ทั้งนี้ บริษัทคาดว่าจะสามารถดำเนินการตามเงื่อนไขบังคับก่อนการเบิกจ่ายเงินกู้ (Condition
Precedent) ของโครงการโรงไฟฟ้าพลังงานแสงอาทิตย์ จังหวัดนครสวรรค์
ได้ทั้งหมดตามที่กล่าวมาข้างต้น
โดยความคืบหน้าของเงื่อนไขข้างต้นอยู่ระหว่างการออกรายงานการตรวจสอบด้านเทคนิคโครงการ
รายงานการตรวจสอบทางกฎหมาย รายงานการตรวจสอบด้านการประกันภัย
และแสดงหลักฐานการเพิ่มทุน
รวมทั้งอยู่ระหว่างการอนุมัติเงินกู้อย่างเป็นทางการจากสถาบันการเงินผู้สนับสนุนด้านเงินกู้ยืมของโครงการ

นอกจากนี้
สามารถสรุปรายละเอียดหลักประกันสำหรับการขอรับการสนับสนุนทางการเงินของโครงการโรงไฟฟ้าพลังงานแสงอาทิตย์
จังหวัดนครสวรรค์ ได้ดังนี้

1)  การจำนองเครื่องจักร ที่ดิน และสิ่งปลูกสร้างของโครงการ

2)  การโอนสิทธิ์เรียกร้องในเอกสารสำคัญสำหรับการดำเนินการโครงการ (Major Project
    Documents)

3)  การจำนำหุ้นของผู้กู้ (บริษัท อีเอ โซล่า นครสวรรค์ จำกัด)

4)  การโอนสิทธิ์เรียกร้องในการประกันภัยและการประกันภัยต่อของโครงการ

5)  หลักประกันอื่นที่อาจพิจารณาตามความเหมาะสม

  2.4.4 ความเสี่ยงทางการเงินจากการดำเนินโครงการโรงไฟฟ้า

เนื่องจากโครงการโรงไฟฟ้าพลังงานแสงอาทิตย์ในจังหวัดลพบุรีของบริษัท อีเอ โซล่า จำกัด
ได้มีการกู้ยืมเงินจากสถาบันการเงินเพื่อสนับสนุนทางการเงินสำหรับการก่อสร้างโรงไฟฟ้าพลังงานแสงอาทิตย์
ในสัดส่วนหนี้สินต่อทุนเท่ากับ 3 : 1 เท่า
ซึ่งสูงกว่าสัดส่วนหนี้สินต่อทุนรวมตามงบการเงินรวมของบริษัท ณ วันที่ 31 ธันวาคม 2555
ที่มีสัดส่วนหนี้สินต่อทุนเท่ากับ 1.23 : 1 เท่า
และการลงทุนในโครงการโรงไฟฟ้าพลังงานแสงอาทิตย์ จำนวน 3 โครงการ
ขนาดกำลังการผลิตโครงการละ 90 เมกะวัตต์ ซึ่งตั้งอยู่ที่จังหวัดนครสววรรค์ จังหวัดลำปาง
และจังหวัดพิษณุโลกของบริษัทก็จะมีสัดส่วนหนี้สินต่อทุนเท่ากับ 3 : 1 เท่า เช่นกัน
ส่งผลให้ในอนาคตบริษัทจะมีภาระหนี้สูงขึ้น
และจะส่งผลให้สัดส่วนหนี้สินต่อทุนโดยรวมของบริษัทเพิ่มสูงขึ้นด้วยเช่นกัน

สำหรับโครงการโรงไฟฟ้าพลังงานแสงอาทิตย์ จังหวัดนครสวรรค์ ที่ดำเนินการภายใต้บริษัท อีเอ
โซล่า นครสวรรค์ จำกัด ซึ่งเป็นบริษัทย่อยของบริษัท
ปัจจุบันอยู่ระหว่างการพิจารณาข้อเสนอการสนับสนุนทางการเงินจากสถาบันการเงินภายในประเทศ
(Offering Letter) รวม 3 แห่งนั้น
มีเงื่อนไขการดำรงอัตราส่วนทางการเงินตามที่กำหนดไว้ตาม Offering Letter ได้แก่

-   บริษัท อีเอ โซล่า นครสวรรค์ จำกัด จะต้องดำรงอัตราส่วนหนี้สินต่อทุน (Debt to Equity
    Ratio) ไม่เกิน 3 : 1 เท่า

-   บริษัท อีเอ โซล่า นครสวรรค์ จำกัด จะต้องดำรงอัตราส่วนความสามารถในการชำระหนี้
    (Debt Service Coverage Ratio : DSCR) ไม่น้อยกว่า 1.20 เท่า

  2.4.5 ความเสี่ยงที่ผลตอบแทนจากการลงทุนอาจไม่เป็นไปตามที่คาดการณ์

โครงการโรงไฟฟ้าพลังงานแสงอาทิตย์ ขนาดกำลังการผลิต 8 เมกะวัตต์ จังหวัดลพบุรี
เริ่มขายไฟฟ้าให้แก่ กฟภ. ตั้งแต่เดือนตุลาคม 2555
จากประมาณการทางการเงินของโครงการคาดว่ารายได้เต็มปีในปี 2556 จะมีรายได้ประมาณ
149.17 ล้านบาทต่อปี และกำไรสุทธิประมาณ 63.49 ล้านบาทต่อปี นอกจากนี้
บริษัทคาดว่าจะมีรายได้จากโครงการโรงไฟฟ้าพลังงานแสงอาทิตย์อีก 1 โครงการ ได้แก่
โครงการโรงไฟฟ้าพลังงานแสงอาทิตย์จังหวัดนครสวรรค์ ขนาดกำลังการผลิต 90 เมกะวัตต์
ในปลายปี 2556 โดยคาดว่าจะมีรายได้เต็มปีในปี 2557 ประมาณ 1,586.35 ล้านบาทต่อปี
และกำไรสุทธิประมาณ 915.75 ล้านบาทต่อปี
ซึ่งหากมีปัจจัยที่ส่งผลกระทบอย่างมีนัยสำคัญต่อการดำเนินโครงการ
ก็อาจทำให้ผลตอบแทนที่จะได้รับจากโครงการต่ำกว่าที่คาดการณ์ไว้ได้
ปัจจัยที่อาจส่งผลให้ผลตอบแทนไม่เป็นไปตามที่คาดการณ์ดังกล่าวได้แก่
อัตราการปรับราคาค่าไฟฟ้าลดต่ำลงกว่าที่เป็นอยู่ในปัจจุบัน (อัตราค่าไฟฟ้าขายส่งช่วง Peak
ที่เท่ากับ 3.8548 บาท/หน่วย และอัตราค่าไฟฟ้าขายส่งช่วง Off-Peak ที่เท่ากับ 2.0424
บาท/หน่วย) (โดยที่ช่วง Peak คือ เวลา 09.00 – 22.00 น. ของวันจันทร์ – วันศุกร์
และช่วง Off Peak คือ เวลา 22.00 – 09.00 น. ของวันจันทร์ – วันศุกร์ และ เวลา
00.00 – 24.00 น. ของวันเสาร์ – วัน อาทิตย์ วันแรงงานแห่งชาติและวันหยุดราชการตามปกติ
ที่ไม่รวมวันหยุดชดเชยและวันพืชมงคล) ภัยธรรมชาติ
หรือจำนวนหน่วยไฟฟ้าที่ผลิตได้จากโครงการที่น้อยกว่าที่คาดการณ์ไว้
จากค่าความเข้มแสงอาทิตย์ที่โครงการผลิตได้น้อยกว่าที่คาดการณ์ไว้ที่ความเข้มแสงอาทิตย์ (Solar
Radiation) เฉลี่ยเท่ากับ 5 หน่วยต่อกิโลวัตต์ชั่วโมงต่อตารางเมตรต่อวัน (kWh/sq.m./day)
หรือต้นทุนและค่าใช้จ่ายในการบริหารจัดการที่เพิ่มขึ้น อาทิ ค่าใช้จ่ายพนักงาน
ค่าใช้จ่ายในการดูแลรักษา ค่าเบี้ยประกันภัย เป็นต้น นอกจากนี้
เนื่องจากบริษัทเพิ่งเริ่มมีประสบการณ์ในการดำเนินโครงการโรงไฟฟ้าพลังงานแสงอาทิตย์ขนาดกำลังการผลิต
8 เมกะวัตต์ จังหวัดลพบุรีเป็นโครงการแรก
โดยยังไม่มีประสบการณ์หรือความเชี่ยวชาญในการดำเนินธุรกิจโรงไฟฟ้าพลังงานแสงอาทิตย์ขนาดกำลังการผลิต
90 เมกะวัตต์ซึ่งเป็นโครงการโรงไฟฟ้าขนาดใหญ่มาก่อน
จึงอาจส่งผลให้บริษัทคาดการณ์งบลงทุนรวมหรือค่าใช้จ่ายของโครงการ ต่ำกว่าความเป็นจริงได้
ซึ่งจะส่งผลให้ต้นทุนการก่อสร้างโครงการสูงขึ้น
และส่งผลกระทบให้ผลตอบแทนที่บริษัทคาดว่าจะได้รับต่ำกว่าที่คาดการณ์ไว้ได้

  2.4.6 ความเสี่ยงด้านความสำเร็จในการดำเนินโครงการโรงไฟฟ้า

  สำหรับเทคโนโลยีการผลิตไฟฟ้าพลังงานแสงอาทิตย์ในประเทศไทย
  ถือว่าเป็นธุรกิจพลังงานทดแทนที่มีการพึ่งพาเทคโนโลยีเป็นอย่างมาก
  ประกอบกับอยู่ในช่วงเริ่มต้นการพัฒนาและดำเนินการผลิตในเชิงพาณิชย์อย่างเป็นรูปธรรม
  ดังนั้นบริษัทจึงจำเป็นต้องจัดหาผู้ที่มีความรู้
  ความเชี่ยวชาญเพียงพอในการดำเนินธุรกิจเพื่อให้สามารถบริหารจัดการด้านการดำเนินงานโครงการโรงไฟฟ้าได้อย่างมีประสิทธิภาพ
  มีความเข้าใจในเทคโนโลยีการผลิตที่ใช้
  ตลอดจนมีการวางแผนเพื่อการป้องกันความเสี่ยงด้านต่าง ๆ
  ที่อาจจะเกิดขึ้นกับโครงการในอนาคต
  เพื่อให้บริษัทประสบความสำเร็จในการดำเนินการโครงการโรงไฟฟ้าซึ่งเป็นธุรกิจที่บริษัทยังไม่เคยมีประสบการณ์โดยตรงมาก่อน
  อย่างไรก็ตาม
  ในส่วนของโครงการโรงไฟฟ้าจังหวัดลพบุรีที่ได้เริ่มจำหน่ายกระแสไฟฟ้าเชิงพาณิชย์ได้ในเดือนตุลาคม
  2555 แล้วนั้น
  บริษัทได้ศึกษาความเป็นไปได้ของธุรกิจและว่าจ้างที่ปรึกษาอิสระซึ่งเป็นผู้เชี่ยวชาญด้านเทคนิคของธุรกิจผลิตกระแสไฟฟ้าจากพลังงานทดแทนเพื่อศึกษาความเป็นไปได้ของโครงการในเบื้องต้น
  รวมถึงการว่าจ้างผู้รับเหมาก่อสร้างโครงการที่มีความเชี่ยวชาญด้านธุรกิจโรงไฟฟ้าเข้ามาเป็นผู้บริหารจัดการ
  (Operation and Maintainance Service : O&M) โครงการให้แก่บริษัทในช่วง 5 ปีแรก
  ซึ่งจะช่วยให้บริษัทสามารถนำประสบการณ์ในการดำเนินธุรกิจโรงไฟฟ้าพลังงานแสงอาทิตย์โครงการแรกมาประยุกต์ใช้กับโครงการโรงไฟฟ้าอีกหลายโครงการในอนาคตให้มีประสิทธิภาพมากขึ้นได้
  อีกทั้งบริษัทยังมีการเจรจาให้ผู้รับเหมาก่อสร้างโครงการรับประกันปริมาณพลังงานไฟฟ้าที่จะผลิตได้จากโครงการโรงไฟฟ้าพลังงานแสงอาทิตย์แห่งนี้เป็นระยะเวลา
  10 ปี เพื่อเป็นการสร้างความมั่นใจในการดำเนินงานและช่วยลดความเสี่ยงในความ
  ไม่แน่นอนของรายได้ของบริษัทในธุรกิจโรงไฟฟ้าได้ในระดับหนึ่ง
  อีกทั้งบริษัทยังมีการจัดทำการประกันภัยความเสี่ยงภัยทุกชนิดของผู้รับเหมาก่อสร้าง
  ตั้งแต่เริ่มการก่อสร้างจนกระทั่งโครงการแล้วเสร็จและดำเนินงานไปอีก 1 ปี
  และสำหรับโครงการโรงไฟฟ้าพลังงานแสงอาทิตย์ ขนาดกำลังการผลิต 90 เมกะวัตต์
  จังหวัดนครสววรรค์ ได้มีการว่าจ้างที่ปรึกษาด้านเทคนิคโครงการและด้านการประกันภัยโครงการ
  รวมถึงมีการว่าจ้างผู้รับเหมาก่อสร้างโครงการที่มีความเชี่ยวชาญด้านธุรกิจโรงไฟฟ้าเข้ามาเป็นผู้บริหารจัดการ
  (Operation and Maintainance Service : O&M) ให้กับโครงการ นอกจากนี้
  ยังมีการเลือกใช้แผงเซลล์แสงอาทิตย์จากผู้ผลิตที่มีชื่อเสียงในประเทศจีน
  ที่มีการรับประกันประสิทธิภาพในการผลิตพลังงานไฟฟ้าของแผงเซลล์แสงอาทิตย์ (Power
  Output Guarantee) จากโรงงานผู้ผลิตตลอดอายุการใช้งาน 25 ปี และการรับประกันสินค้า
  (Product Warranty) เป็นระยะเวลา 10 ปี และเลือกใช้ Inverter
  ที่มีเทคโนโลยีการผลิตจากประเทศสวิสเซอร์แลนด์ โดยมีการรับประกันสินค้า (Product
  Warranty) เป็นระยะเวลา 5 ปี อีกทั้งยังมี บริษัท เอ็นเนอร์จี โซลูชั่น เมเนจเมนท์ จำกัด
  ซึ่งเป็นบริษัทย่อยของบริษัทที่ดำเนินธุรกิจออกแบบ ก่อสร้าง
  และดูแลรักษาโรงไฟฟ้าพลังงานแสงอาทิตย์
  เพื่อให้บริษัทมีบุคลากรที่มีประสบการณ์ความเชี่ยวชาญในด้านการโยธาและการติดตั้งโรงไฟฟ้าพลังงานแสงอาทิตย์ในระยะยาวอีกด้วย

  2.4.7 ความเสี่ยงที่โครงการอาจดำเนินการล่าช้ากว่าที่คาดการณ์ไว้

  บริษัทอาจมีความเสี่ยงที่โครงการโรงไฟฟ้าพลังงานแสงอาทิตย์จะดำเนินการล่าช้ากว่าที่คาดการณ์ไว้จากปัจจัยหลาย
  ๆ ด้าน เช่น การที่ไม่สามารถจัดหาที่ดินได้ทันตามที่กำหนดไว้
  การไม่สามารถจัดหาเงินทุนมาใช้ดำเนินโครงการได้ตามเวลาที่กำหนด
  การที่ระยะเวลาการก่อสร้างโครงการอาจมีความล่าช้าจากปัญหาสภาพภูมิอากาศ เช่น ฝนตก
  น้ำท่วม หรือปัญหาด้านเทคนิค ซึ่งอาจส่งผลให้ระยะเวลาการก่อสร้างอาจล่าช้ากว่าที่คาดการณ์ไว้
  และอาจทำให้ไม่สามารถดำเนินการเชิงพาณิชย์ได้ทันตามวันเริ่มต้นซื้อขายไฟฟ้าที่ระบุไว้ในสัญญาซื้อขายไฟฟ้า
  (Scheduled Commercial Operation Date : SCOD) ได้
  ซึ่งในส่วนของการดำเนินการเชิงพาณิชย์ที่ล่าช้าอาจส่งผลให้บริษัทรับรู้รายได้จากโครงการล่าช้าตามไปด้วย
  แต่อย่างไรก็ตาม
  บริษัทสามารถยื่นขอขยายระยะเวลาการจำหน่ายไฟฟ้าให้แก่การไฟฟ้าฝ่ายผลิตแห่งประเทศไทย
  (กฟผ.) ได้ ซึ่งจะได้รับการอนุมัติให้ผ่อนผันจาก กฟผ.
  โดยไม่ถือว่าเป็นการผิดสัญญาซื้อขายไฟฟ้า
  โดยบริษัทจะต้องระบุเหตุผลและรายงานความคืบหน้าการดำเนินโครงการก่อสร้างโรงไฟฟ้าให้
  กฟผ. ทราบอย่างต่อเนื่อง